በኦሮሚያና ኢትዮጵያ ሶማሌ ክልሎች 85 አጎራባች ቀበሌዎችን ወሰን የማካለል ስራ ተሰራ
የወሰን ማካለሉ ስራ በሁለት ወራት ውስጥ የተከናወነ ሲሆን በሁለቱ ክልሎች መካከል ቀሪ 63 ቀበሌዎችን የማካለሉ ስራም እየተሰራ ነው ተብሏል።የሁለቱ ክልሎች ርዕሳነ መስተዳደሮች ሚያዚያ 28 2009 የድንበር ማካለሉን ስራ በሶስት ወራት ውስጥ ለማከናወን ስምምነት ፈፅመው እንደነበር ይታወሳል።በስምምነቱ መሰረት ከዚህ ቀደም ሳይከለሉ የቀሩትን ጨምሮ በምዕራብ እና ምስራቅ ሀረርጌ፣ ባሌ፣ ጉጂ እና ቦረና ዞኖች በ24 ወረዳዎች የሚገኙ 148 ቀበሌዎች መካለል አለባቸው።የኦሮሚያ ክልል የመንግስት ኮሙዩኒኬሽን ጉዳዮች ጽህፈት ቤት ሀላፊ አቶ አዲሱ አረጋ፥ እስካሁን 85 ቀበሌዎች መካለላቸውን ገልፀዋል።የፌዴራል እና አርብቶ አደር ልማት ጉዳዮች ሚኒስቴር በበኩሉ እስካሁን የተሰራውን የማካለል ስራ በቁጥር ለመገለፅ መረጃዎችን አጠናቅሮ አለማጠናቀቁን አሳውቋል።ከአቶ አዲሱ በተገኘው መረጃ መሰረት ግን ባለፉት 86 ቀናት ውስጥ በተከናወነው የአስተዳደር ወሰን ማካለሉ ስራ ያልደረሰባቸው ቀሪ 63 ቀበሌዎች አሉ።በሚኒስቴሩ የግጭት ቅድመ ማሰጠንቀቂያ እና ዘላቂ መፍትሄ ዳይሬክተር ጀነራል አቶ ሲሳይ መለሰ፥ ቀሪዎቹን ቀበሌዎች ለማካለል ተጨማሪ ጊዜ ያሰፈልጋል ብለዋል።በእስካሁኑ የድንበር ማካለለ ስራ የዘላቂ ሰላም ዋስትና የሆነው የህዝብ ለህዝብ ግንኙነት ማጠናከር ተግባር መከናወኑን ያነሱት ዳይሬክተር ጀነራሉ፥ ይህም በአካባቢው አስተማማኝ ሰላም ለማስፈን የሚያስችል መሆኑን ተናግረዋል።በአሁኑ ወቅት በሁለቱ ክልሎች አጎራባች አካባቢዎች ሰላም እና መረጋጋት መሰፈኑንም አቶ ሲሳይ አመላክተዋል።በድንበሩ ምክንያት ድፍርሶ የነበረው የሁለቱ ወንድማማች ህዝቦች ማህበራዊ ግንኙነት ወደ ቀድሞው እየተመለሰ፣
የህዝብ ለህዝብ ግንኙነትም እየተጠናከረ ነው ያሉት አቶ አዲሱ፥ ወሰን ከማካለል ጎን ለጎን በመሰረተ ልማት የማስተሳሰሩበ ተግባር ተጠናክሮ ይቀጥላል ብለዋል፡፡በኦሮሚያ እና በኢትዮጵያ ሶማሌ ክልሎች ያሉ 422 አዋሳኝ ቀበሌዎችን ለማካለል የሚያስችል ውሳኔ ከተላለፈ 12 አመታት ቢቆጠሩም የአስተዳደር ወሰን ማካለል ስራ እስከ ዛሬ አልተጠናቀቀም።እስከ 2006 አጋማሽ ድረስ በህዝበ ውሳኔው መሰረት 274ቱን ማካለለ ተችሏል፤ ቀሪዎቹን ቀበሌዎች የማካለሉ ስራ እስከ ቅርብ ጊዜ ድረስ አልተጠናቀቀም ነበር።ይህንን ተከትሎ ባልተካለሉት አካባቢዎች ግጭት ተከሰቶ የሰው ህይወት አልፏል-(ኤፍ ቢ ሲ) ።